1. **CEF-TC-2019-2: Киберсигурност (Cybersecurity)**

Дейностите по Работни програми 2016 и 2017 имаха за цел да дадат възможност на държавите членки да развият капацитета на националните центрове за действие при инциденти в информационната сигурност (CSIRT) на местно равнище. Това е необходимо за оперативната съвместимост на техните възможности с механизма за сътрудничество (MeliCERTs), създаден в рамките по Работна програма 2015.

Дейностите по Работна програма 2018 предвиждаха развитие на капацитета не само на националните центрове за действие при инциденти в информационната сигурност, но и на оператори на съществени услуги, доставчици на цифрови услуги и национални компетентни органи по Директива (EС) 2016/1148 относно мерки за високо общо ниво на сигурност на мрежите и информационните системи в Съюза (NIS директива).

Дейностите през 2019 г. ще продължат да подкрепят укрепването на капацитета в областта на киберсигурността в ЕС – на национални компетентни органи, единни звена за контакт, оператори на съществени услуги, доставчици на цифрови услуги, както и на националните центрове за действие при инциденти в информационната сигурност. Дейностите могат да включват инфраструктура или меки мерки като развитие на умения.

Ключовият акцент е върху подобряването на оперативните капацитети в областта на киберсигурността на всички заинтересовани участници съгласно NIS директивата. Примерните дейности могат да включват: придобиване и експлоатация на ИТ системи на национално равнище; експериментални тестови платформи, включително инфраструктура за киберпространство; обучения; одит и др. Може да бъде включена и структурна подкрепа, съдържаща организационен анализ; управление на риска и др.

Приоритет ще бъде даден на операторите на основни услуги както в публичния, така и в частния сектор, които инвестират в подобрена инфраструктура в областта на киберсигурността.

Бюджетът е 10 млн. евро, а индикативната продължителност на проектите 3 години. Финансирането от ЕК е до 75 % от допустимите преки разходи плюс 7 % непреки разходи.